CELEX: 32019D1220(02)
Language: et
Date: 2019-12-16 00:00:00
Title: Komisjoni otsus, 16. detsember 2019, komisjoni eksperdirühma Head maksuhaldustava, agressiivset maksuplaneerimist ja topeltmaksustamist käsitlev platvorm tegevuse pikendamise kohta2019/C 428/08

20.12.2019   
               
               
                  ET
               
               
                  Euroopa Liidu Teataja
               
               
                  C 428/34
               
            
         KOMISJONI OTSUS,
         16. detsember 2019,
         komisjoni eksperdirühma „Head maksuhaldustava, agressiivset maksuplaneerimist ja topeltmaksustamist käsitlev platvorm“ tegevuse pikendamise kohta
         (2019/C 428/08)
         EUROOPA KOMISJON,
         võttes arvesse Euroopa Liidu toimimise lepingut
         ning arvestades järgmist:
         
                     (1)
                  
                  
                     Komisjon esitas 6. detsembri 2012. aasta teatises (1) tegevuskava maksupettuste ja maksudest kõrvalehoidumise vastase võitluse tõhustamiseks. Teatisele oli lisatud kaks soovitust, millest ühes käsitleti agressiivset maksuplaneerimist (2) ja teises meetmeid, mille eesmärk on innustada kolmandaid riike kohaldama hea maksuhaldustava miinimumnõudeid (3).
                  
               
                     (2)
                  
                  
                     Komisjoni otsusega C(2013) 2236 (4) loodi komisjoni eksperdirühm „Head maksuhaldustava, agressiivset maksuplaneerimist ja topeltmaksustamist käsitlev platvorm“ (edaspidi „platvorm“), et vaadata läbi mitme meetme kohaldamisel, sealhulgas maksupettust ja maksudest kõrvalehoidumist käsitleva 2012. aasta tegevuskava ja kahe soovituse rakendamisel, tehtud edusammud. Teatises „Topeltmaksustamine ühtsel turul“ (5) lubas komisjon uurida, millist kasu võiks tuua topeltmaksustamist käsitleva foorumi loomine ELis. Kuna topeltmaksuvabastus ja topeltmaksustamine on sageli seotud, näis asjakohane käsitleda platvormil ka topeltmaksustamist, ja seda jätkatakse ka praegu.
                  
               
                     (3)
                  
                  
                     Komisjoni otsusega C(2015) 4095 (6) loodi platvorm uuesti ja otsus C(2013) 2236 tunnistati kehtetuks. Otsus C(2015) 4095 kaotas kehtivuse 17. juunil 2019.
                  
               
                     (4)
                  
                  
                     Euroopa Parlament (7) ja Euroopa Liidu Nõukogu (8) on kutsunud üles tegema jätkuvaid jõupingutusi võitluses maksupettuse ja maksustamise vältimisega. Tööga, mida tegid Euroopa Parlamendis 2015. aasta alguses loodud, maksualaste siduvate eelotsuste ja samasuguse iseloomuga või mõjuga meetmete erikomisjon TAXE, vahetult pärast seda loodud erikomisjon TAX2 ehk rahapesu, maksustamise vältimist ja maksudest kõrvalehoidumist käsitleva liidu õiguse kohaldamisel ilmnenud väidetavate rikkumiste ja haldusomavoli uurimise komisjon, ning finantskuritegusid, maksudest kõrvalehoidumist ja maksustamise vältimist käsitlev erikomisjon TAX3, kutsuti üles jätkuvalt võitlema ebaõiglase ja ebatõhusa maksustamise vastu ning tegema täiendavaid algatusi hea maksuhaldustava ja maksustamise läbipaistvuse valdkonnas.
                  
               
                     (5)
                  
                  
                     Platvorm on olnud tõhus vahend maksupoliitika kujundamise läbipaistvamaks muutmisel ning soodustanud ja võimaldanud konstruktiivset dialoogi komisjoni ja maksuvaldkonna eri sidusrühmade vahel, samuti maksuvaldkonna eri sidusrühmade omavahelist dialoogi. Komisjon peab lähtuma spetsialistide ja sidusrühmade asjatundlikkusest. Platvorm on olnud selliste maksualaste eriteadmiste väärtuslik allikas.
                  
               
                     (6)
                  
                  
                     Komisjon on partner Addis Abeba maksualgatuses, mis käivitati 2015. aastal ja hõlmab mitut sidusrühma ning mille eesmärk on tõhustada arengumaade riigisiseste tulude kasutamist nende arengukavade rahastamisel ja kestliku arengu eesmärkide saavutamist 2030. aastaks. Platvorm peaks jätkuvalt nõustama ja abistama komisjoni tema käimasolevas töös, mis põhineb Addis Abeba maksualgatusel.
                  
               
                     (7)
                  
                  
                     Õiglane ja tõhus maksustamine kui komisjoni poliitiline prioriteet tõi kaasa arvukalt seadusandlikke algatusi, riigiabijuhtumeid ja mittesiduvaid õigusakte. Komisjon võttis 18. märtsil 2015. aastal vastu maksustamise läbipaistvust käsitleva meetmepaketi (9). 17. juunil 2015 (10) võttis komisjon vastu teatise Euroopa Liidu õiglase ja tõhusa äriühingute maksustamise süsteemi kohta (2015. aasta tegevuskava), milles selgitati 2012. aastal platvormi kaasabil antud soovituste kohaldamist. Kõnealuses teatises andis komisjon teada, et pikendatakse platvormi mandaati, laiendatakse selle kohaldamisala ja tõhustatakse töömeetodeid.
                  
               
                     (8)
                  
                  
                     Komisjon võttis 28. jaanuaril 2016 vastu teatise tõhusa maksustamise välisstrateegia kohta, (11) et edendada head maksuhaldustava kogu maailmas. Teatises määrati kindlaks platvormi uued töövaldkonnad, eelkõige seoses liidu maksu- ja arengukavaga ning koostööd mittetegevate jurisdiktsioonide riiklike loetelude kooskõlastamisega. Hea maksuhaldustava kehtestamisel kogu maailmas on endiselt peamine vahend maksualast koostööd mittetegevate jurisdiktsioonide ELi loetelu (12).
                  
               
                     (9)
                  
                  
                     Nagu on märgitud 2019. aasta juulis esitatud poliitilistes suunistes aastateks 2019–2024, (13) jääb õiglane ja tõhus maksustamine komisjoni prioriteediks.
                  
               
                     (10)
                  
                  
                     Kuna platvorm on tõendanud oma kasulikkust foorumina, millel on olnud ja on jätkuvalt märkimisväärne mõju, sest see aitab suurendada maksustamise läbipaistvust ja edasi arendada õiglase maksustamise tegevuskava, on asjakohane pikendada platvormi volitusi.
                  
               
                     (11)
                  
                  
                     Platvorm peaks andma komisjonile nõu ja abi. Platvorm võimaldaks ka dialoogi, kogemuste ja eksperditeadmiste jagamist ning arvamuste vahetamist kõigi sidusrühmade vahel.
                  
               
                     (12)
                  
                  
                     Platvormi tööd peaks juhtima komisjoni esindaja ja platvorm peaks koosnema liikmesriikide maksuhaldurite esindajatest ning ettevõtjaid, tsiviilühiskonda või maksuspetsialiste esindavatest organisatsioonidest.
                  
               
                     (13)
                  
                  
                     Platvormi liikmete jaoks tuleks kehtestada teabe avalikustamise eeskirjad.
                  
               
                     (14)
                  
                  
                     Isikuandmeid tuleks töödelda kooskõlas Euroopa Parlamendi ja nõukogu määrusega (EL) 2018/1725 (14).
                  
               
                     (15)
                  
                  
                     Platvormi tegevuse järjepidevuse tagamiseks tuleks käesolevat otsust kohaldada tagasiulatuvalt.
                  
               
                     (16)
                  
                  
                     Asjakohane on kindlaks määrata käesoleva otsuse kohaldamise aeg. Komisjon kaalub sobival ajal, kas seda ajavahemikku oleks soovitatav pikendada,
                  
               ON VASTU VÕTNUD KÄESOLEVA OTSUSE:
         
            Artikkel 1
            Reguleerimisese
            Pikendatakse eksperdirühma „Head maksuhaldustava, agressiivset maksuplaneerimist ja topeltmaksustamist käsitlev platvorm“ (edaspidi „platvorm“) volitusi.
         
         
            Artikkel 2
            Ülesanded
            Platvormi ülesanne on anda komisjonile nõu ja abi hea maksuhaldustava, agressiivse maksuplaneerimise ja topeltmaksustamise valdkonnas ning samal ajal võimaldada dialoogi, mille käigus vahetatakse kogemusi ja teadmisi ning kuulatakse ära kõigi sidusrühmade seisukohad. Platvormil on eelkõige järgmised ülesanded:
            
                        a)
                     
                     
                        anda komisjonile teavet prioriteetide kindlaksmääramiseks sellistes valdkondades nagu hea maksuhaldustava, agressiivne maksuplaneerimine ja topeltmaksustamine;
                     
                  
                        b)
                     
                     
                        nõustada komisjoni kõnealustes valdkondades edu saavutamiseks sobivate võimaluste ja vahendite osas;
                     
                  
                        c)
                     
                     
                        soodustada ettevõtjaid, tsiviilühiskonda ja riikide maksuhaldureid esindavate ekspertide arutelu hea maksuhaldustava, agressiivse maksuplaneerimise ja topeltmaksustamise küsimustes;
                     
                  
                        d)
                     
                     
                        arutada maksuhaldurite, ettevõtjate, tsiviilühiskonna esindajate ja maksuspetsialistide esitatud praktilist teavet ning otsida praeguste siseturu sujuvat toimimist mõjutavate topeltmaksustamisprobleemide tõhusama lahendamise võimalusi;
                     
                  
                        e)
                     
                     
                        nõustada ja abistada komisjoni käimasolevas töös, mis põhineb Addis Abeba maksualgatusel.
                     
                  Käesolevas otsuses tähendab mõiste „hea maksuhaldustava“ läbipaistvust, teabevahetust ja õiglast maksukonkurentsi.
         
         
            Artikkel 3
            Konsulteerimine
            Komisjon võib konsulteerida platvormiga kõigis hea maksuhaldustava, agressiivse maksuplaneerimise ja topeltmaksustamise ning 2015. aasta tegevuskava järelmeetmete küsimustes.
         
         
            Artikkel 4
            Liikmesus
            
               1.   Platvorm koosneb kuni 43 liikmest.
            
            
               2.   Platvormi liikmed on:
               
                           a)
                        
                        
                           liikmesriikide maksuhaldurid (komisjoni otsuse C(2016) 3301 (final) (15) artikli 7 lõike 2 punktis d osutatud „D-tüüpi liikmed“);
                        
                     
                           b)
                        
                        
                           kuni viisteist ettevõtjate, kodanikuühiskonna ja maksuspetsialistide organisatsiooni, mis on pädevad artiklis 2 osutatud küsimustes (horisontaalsete eeskirjade artikli 7 lõike 2 punktis c osutatud „C-tüüpi liikmed“).
                        
                     
            
               3.   D-tüüpi liikmeid esindavad ainult ametnikud või riigiteenistujad. Iga liikmesriigi maksuhaldur nimetab ühe esindaja ametnike hulgast, kes tegelevad piiriülese maksustamisega ja kelle põhiülesanne on võidelda agressiivse maksuplaneerimise vastu.
            
            
               4.   C-tüüpi liikmed nimetatakse ametisse ja nad osalevad platvormi või selle alarühmade töös üksnes juhul, kui nad on registreeritud Euroopa Parlamendi ja komisjoni poolt ühiselt loodud läbipaistvusregistris.
            
            
               5.   Kui C-tüüpi liikme kuuluvus läbipaistvusregistrisse peatatakse või kustutatakse liige registrist, peatab maksunduse ja tolliliidu peadirektoraat (DG TAXUD) tema liikmesuse seniks, kuni tema kuuluvust läbipaistvusregistrisse ei ole taastatud. Registrisse kuuluvuse peatamise või registrist kustutamise ajal ei kutsuta kõnealust liiget ühelegi rühma koosolekule ega saadeta talle ühtegi dokumenti. Kui kuue kuu jooksul alates läbipaistvusregistrisse kuuluvuse peatamisest või registrist kustutamisest ei ole liiget läbipaistvusregistris uuesti registreeritud, eemaldab maksunduse ja tolliliidu peadirektoraat liikme platvormist. Iga selline liikmestaatuse muutus kantakse komisjoni eksperdirühmade ja muude samalaadsete üksuste registrisse (edaspidi „eksperdirühmade register“) (16).
            
            
               6.   C-tüüpi liikmed nimetavad platvormi või selle alarühmade alalised esindajad ja asendusliikmed ning vastutavad selle eest, et nende esindajatel oleksid heal tasemel teadmised.
            
         
         
            Artikkel 5
            Valikuprotsess
            
               1.   Platvormi C-tüüpi liikmed valitakse avalike kandideerimiskonkurssidega. Sel eesmärgil kasutab maksunduse ja tolliliidu peadirektoraat platvormi liikmete valimiseks standardset kandideerimiskutset, mis on esitatud horisontaalsete eeskirjade 2. lisas. Maksunduse ja tolliliidu peadirektoraat võib sellest horisontaalsete eeskirjade kohaselt kõrvale kalduda või seda täiendada, kui see on konkreetsete nõuetega põhjendatud.
            
            
               2.   Kandideerimiskutse avaldatakse eksperdirühmade registris. Lisaks võib kandideerimiskutse avaldada muude vahendite kaudu, sealhulgas vastaval veebisaidil (17). Kandideerimiskutses on selgelt kindlaks määratud valikukriteeriumid, sealhulgas töö jaoks vajalikud eksperditeadmised ning esindatavad huvid (18). Minimaalne kandideerimisavalduste esitamise tähtaeg on neli nädalat.
            
            
               3.   Kandideerimiskutsele vastates nimetavad organisatsioonid ühe esindaja ja ühe asendusliikme samadel tingimustel nagu esindaja. Asendusliige asendab automaatselt esindajat, kes puudub või ei saa töös osaleda. Maksunduse ja tolliliidu peadirektoraat võib organisatsiooni nimetatud esindaja või asendusliikme kandidatuuri tagasi lükata, kui ta peab kandidatuuri ebasobivaks, ning seda tuleb põhjendada platvormi loomist käsitlevas otsuses ja/või kandideerimiskutses esitatud nõuetega. Sel juhul palutakse asjaomasel organisatsioonil nimetada uus esindaja või asendusliige.
            
            
               4.   Eksperdirühma liikmed määrab maksunduse ja tolliliidu peadirektoraadi peadirektor spetsialistide hulgast, kes on pädevad artiklis 2 osutatud valdkondades ning vastanud kandideerimiskutsele. Platvormi liikmete valimisel erialaorganisatsioonide hulgast püüab maksunduse ja tolliliidu peadirektoraat tagada kõrgetasemeliste eksperditeadmiste olemasolu, geograafilise tasakaalu ning vajaliku oskusteabe ja pädevuse tasakaalustatud esindatuse artiklites 2 ja 3 osutatud huvivaldkondades, võttes arvesse eksperdirühma konkreetseid ülesandeid, nõutavate eksperditeadmiste liiki ja kandideerimiskonkursil osalemise määra.
            
            
               5.   Liikmed nimetatakse ametisse 2,5 aastaks. Nad jäävad ametisse kuni nende asemele nimetatakse uus liige või kuni oma ametiaja lõpuni. Nende ametiaega võib pikendada.
            
            
               6.   Rühma järjepidevuse ja sujuva toimimise tagamiseks koostab maksunduse ja tolliliidu peadirektoraat sobivate kandidaatide reservnimekirja, mida võib kasutada asendusliikmete nimetamiseks. Maksunduse ja tolliliidu peadirektoraat küsib enne kandidaadi nime reservnimekirja lisamist tema nõusolekut.
            
            
               7.   C-tüüpi liikmeid või nende esindajaid ei kutsuta enam platvormi koosolekutele ning neid võib ülejäänud ametiajaks asendada või välja jätta järgmistel juhtudel:
               
                           a)
                        
                        
                           C-tüüpi liige või tema esindaja ei ole enam suuteline tõhusalt platvormi aruteludes osalema;
                        
                     
                           b)
                        
                        
                           C-tüüpi liige või tema esindaja ei täida maksunduse ja tolliliidu peadirektoraadi hinnangul Euroopa Liidu toimimise lepingu artiklis 339 sätestatud nõudeid;
                        
                     
                           c)
                        
                        
                           C-tüüpi liige või tema esindaja astub tagasi.
                        
                     Kui C-tüüpi liige või tema esindaja asendatakse või eemaldatakse platvormist, võib maksunduse ja tolliliidu peadirektor määrata vajaduse korral lõike 6 kohasest reservnimekirjast asendusorganisatsiooni või paluda organisatsioonil nimetada teine esindaja või asendusliige.
            
         
         
            Artikkel 6
            Eesistuja
            Platvormi juhib maksunduse ja tolliliidu peadirektor või tema esindaja.
         
         
            Artikkel 7
            Tegevus
            
               1.   Platvorm tegutseb maksunduse ja tolliliidu peadirektoraadi ülesandel kooskõlas horisontaalsete eeskirjadega.
            
            
               2.   Platvormi ja selle alarühmade koosolekud peetakse tavaliselt komisjoni ruumides.
            
            
               3.   Platvorm ja selle alarühmad võivad pidada ühiskoosolekuid teiste eksperdirühmadega ühist huvi pakkuvates küsimustes.
            
            
               4.   Sekretariaaditeenused tagab maksunduse ja tolliliidu peadirektoraat. Komisjoni muude osakondade ametnikud, kes tunnevad menetluse vastu huvi, võivad osaleda platvormi ja selle alarühmade koosolekutel.
            
            
               5.   Kokkuleppel maksunduse ja tolliliidu peadirektoraadiga võib platvorm oma liikmete lihthäälteenamusega otsustada, et arutelud on avalikud.
            
            
               6.   Protokollis kajastatakse adekvaatselt ja täielikult päevakorra iga punkti arutlusi ja platvormi esitatud arvamusi. Protokolli koostab sekretariaat juhataja vastutusel.
            
            
               7.   Platvorm võtab oma arvamused, soovitused või aruanded vastu konsensuse alusel.
            
         
         
            Artikkel 8
            Alarühmad
            
               1.   Platvormi tõhusa toimimise hõlbustamiseks võib maksunduse ja tolliliidu peadirektoraat luua alarühma, mis koosneb üksnes valitsusasutuste (liikmesriikide maksuhaldurite) esindajatest, ja teise alarühma, mis koosneb eranditult valitsusväliste organisatsioonide (ettevõtjate, kodanikuühiskonna ja maksuspetsialistide organisatsioonide) esindajatest.
            
            
               2.   Maksunduse ja tolliliidu peadirektoraat võib luua ka muid alarühmi, kes peadirektoraadi kindlaksmääratud pädevuse alusel tegelevad teatavate konkreetsete küsimustega. Sellised alarühmad saadetakse laiali kohe, kui nende ülesanded on täidetud. Alarühmade liikmed, kes ei ole platvormi liikmed, valitakse vastavalt artiklile 5 ja horisontaalsetele eeskirjadele (19) avaliku kandideerimiskonkursiga.
            
            
               3.   Alarühmad tegutsevad kooskõlas horisontaalsete eeskirjadega ja annavad aru platvormile.
            
         
         
            Artikkel 9
            Kutsutud eksperdid
            Maksunduse ja tolliliidu peadirektoraat võib kutsuda platvormi töös ajutiselt osalema eksperte, kes on pädevad platvormi või selle alarühmade konkreetses päevakorraküsimuses.
         
         
            Artikkel 10
            Suhted Euroopa Parlamendiga
            Euroopa Parlamendile edastatava teabe ja Euroopa Parlamendi ekspertide platvormi koosolekutel osalemise suhtes kohaldatakse Euroopa Parlamendi ja Euroopa Komisjoni suhete raamkokkuleppe (20) punkti 15 ning I ja II lisa.
         
         
            Artikkel 11
            Vaatlejad
            
               1.   Otsese kutsega võib horisontaalsete eeskirjade kohaselt anda üksikisikutele, organisatsioonidele või muudele kui liikmesriikide avaliku sektori asutustele vaatleja staatuse.
            
            
               2.   Vaatleja staatuses organisatsioonid ja avalik-õiguslikud asutused nimetavad oma esindajad.
            
            
               3.   Eesistuja võib anda vaatlejatele ja nende esindajatele loa osaleda platvormi aruteludel ja pakkuda eksperditeadmisi. Nad ei osale siiski platvormi soovituste või nõuannete koostamisel.
            
         
         
            Artikkel 12
            Töökord
            Maksunduse ja tolliliidu peadirektoraadi ettepanekul ja temaga kokkuleppel võtab platvorm lihthäälteenamusega ja eksperdirühmade standardtöökorra alusel kooskõlas horisontaalsete eeskirjadega vastu oma töökorra.
         
         
            Artikkel 13
            Ametisaladus ja salastatud teabe käitlemine
            Platvormi ja selle alarühmade liikmed ja nende esindajad ning kutsutud eksperdid ja vaatlejad järgivad aluslepingutes ja nende rakenduseeskirjades sätestatud ametisaladuse hoidmise kohustust, mis kehtib kõigile institutsioonide liikmetele ja personalile, ning komisjoni otsustes (EL, Euratom) 2015/443 (21) ja (EL, Euratom) 2015/444 (22) sätestatud komisjoni julgeolekunorme seoses liidu salastatud teabe kaitsmisega. Kui nad neid kohustusi ei täida, võib komisjon võtta kõik asjakohased meetmed.
         
         
            Artikkel 14
            Läbipaistvus
            
               1.   Platvorm ja selle alarühmad peavad olema registreeritud eksperdirühmade registris.
            
            
               2.   Platvormi liikmete kohta avaldatakse eksperdirühmade registris järgmised andmed:
               
                           a)
                        
                        
                           liikmesorganisatsioonide nimed; esindatav huvi;
                        
                     
                           b)
                        
                        
                           vaatlejate nimed;
                        
                     
                           c)
                        
                        
                           liikmesriikide ametiasutuste nimed (23).
                        
                     
            
               3.   Maksunduse ja tolliliidu peadirektoraat avaldab kõik platvormi ja selle alarühmade asjaomased dokumendid, sealhulgas päevakorrad, protokollid ja osalejate kaastööd, kas vahetult eksperdirühmade registris või märkides seal lingi asjakohasele veebisaidile, kus nimetatud teave asub. Kõnealustele veebisaitidele juurdepääsemiseks ei ole vaja ennast kasutajana registreerida ja sellega ei ole seotud muid piiranguid. Eelkõige avaldatakse aegsasti enne koosolekut selle päevakord ja muud asjakohased taustdokumendid ning pärast koosolekut võimalikult kiiresti selle protokoll.
            
            
               4.   Avaldamisel nähakse ette erandid ainult juhul, kui leitakse, et dokumendi avalikustamine kahjustaks Euroopa Parlamendi ja nõukogu määruse (EÜ) nr 1049/2001 (24) artiklis 4 osutatud avaliku või erahuvi kaitset.
            
         
         
            Artikkel 15
            Isikuandmete kaitse
            Isikuandmeid töödeldakse määruse (EL) 2018/1725 kohaselt.
         
         
            Artikkel 16
            Kohtumiste kulud
            
               1.   Platvormi ja selle alarühmade tegevuses osalejatele ei maksta nende osutatavate teenuste eest tasu.
            
            
               2.   Komisjon hüvitab sõidu- ja elamiskulud, mis platvormi ja selle alarühmade tegevuses osalejatel kanda tuleb, komisjonis kehtiva korra kohaselt. C- ja D-tüüpi liikmete sõidu- ja elamiskulud hüvitab komisjon vastavalt komisjonis kehtivatele sätetele. Vaatlejaorganisatsioonidele hüvitist ei maksta. Kutsutud ekspertide sõidu- ja elamiskulud hüvitatakse.
            
            
               3.   Lõikes 2 osutatud kulud hüvitatakse iga-aastase vahendite eraldamise korra kohaselt selleks eraldatud summade piires.
            
         
         
            Artikkel 17
            Kohaldatavus
            Käesolevat otsust kohaldatakse alates 17. juunist 2019 kuni 16. juunini 2024.
         
         
            Brüssel, 16. detsember 2019
            
               
                  Komisjoni nimel
               
               Paolo GENTILONI
               
                  komisjoni liige
               
            
         
         
            (1)  COM(2012) 722 final.
         
            (2)  C(2012) 8806 final.
         
            (3)  C(2012) 8805 final.
         
            (4)  Komisjoni 23. aprilli 2013. aasta otsus C(2013) 2236, millega luuakse komisjoni eksperdirühm nimetusega „Head maksuhaldustava, agressiivset maksuplaneerimist ja topeltmaksustamist käsitlev platvorm“.
         
            (5)  COM(2011) 712 (lõplik).
         
            (6)  Komisjoni 17. juuni 2015. aasta otsus C(2015) 4095, millega luuakse komisjoni eksperdirühm nimetusega „Head maksuhaldustava, agressiivset maksuplaneerimist ja topeltmaksustamist käsitlev platvorm“ ning asendatakse otsus C(2013) 2236.
         
            (7)  Euroopa Parlamendi 25. märtsi 2015. aasta resolutsioon iga-aastase maksuraporti kohta.
         
            (8)  Majandus- ja rahandusküsimuste nõukogu 9. detsembri 2014. aasta istung, Euroopa Ülemkogu 18. detsembri 2014. aasta kohtumine.
         
            (9)  Teatis maksustamise läbipaistvuse kohta, et võidelda maksudest kõrvalehoidmise ja maksustamise vältimise vastu (COM(2015) 136 final), mille tulemusel tehti järgmist: muudeti nõukogu direktiiviga (EL) 2015/2376 direktiivi 2011/16/EL seoses kohustusliku automaatse teabevahetusega maksustamise valdkonnas (ELT L 332, 18.12.2015, lk 1), osutades piiriülestele eelotsustele ja siirdehindade eelkokkulepetele, ning võeti vastu nõukogu direktiiv (EL) 2016/881 seoses kohustusliku automaatse teabevahetusega maksustamise valdkonnas (ELT L 146, 3.6.2016, lk 8), osutades riikidepõhistele aruannetele, ja nõukogu 25. mai 2018. aasta direktiiv (EL) 2018/822 kohustusliku piiriülese teabevahetuse kohta (ELT L 139, 5.6.2018, lk 1).
         
            (10)  COM(2015)302 final.
         
            (11)  COM(2016) 24 final.
         
            (12)  https://www.consilium.europa.eu/en/policies/eu-list-of-non-cooperative-jurisdictions/
         
            (13)  https://ec.europa.eu/commission/towards-new-commission_et#poliitilised-suunised
         
            (14)  Euroopa Parlamendi ja nõukogu 23. oktoobri 2018. aasta määrus (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39).
         
            (15)  Komisjoni 30. mai 2016. aasta otsus C(2016) 3301 (final), millega kehtestatakse horisontaalsed eeskirjad komisjoni eksperdirühmade loomiseks ja toimimiseks (edaspidi „horisontaalsed eeskirjad“).
         
            (16)  http://ec.europa.eu/transparency/regexpert/
         
            (17)  https://ec.europa.eu/taxation_customs/business/company-tax/tax-good-governance/platform-tax-good-governance_en
         
            (18)  Asjakohane ainult liikmesorganisatsioonide puhul.
         
            (19)  Vt horisontaalsete eeskirjade artikkel 10 ja artikli 14 punkt 2.
         
            (20)  ELT L 304, 20.11.2010, lk 47.
         
            (21)  Komisjoni 13. märtsi 2015. aasta otsus (EL, Euratom) 2015/443 komisjoni julgeoleku kohta (ELT L 72, 17.3.2015, lk 41).
         
            (22)  Komisjoni 13. märtsi 2015. aasta otsus (EL, Euratom) 2015/444 ELi salastatud teabe kaitseks vajalike julgeolekunormide kohta (ELT L 72, 17.3.2015, lk 53).
         
            (23)  Horisontaalsete eeskirjade kohaselt ei ole liikmesriikide ametiasutuste nimede avaldamine kohustuslik. Nende riikide konkreetsed haldusasutused, kuhu tavaliselt koosolekutel osalevad eksperdid kuuluvad, võib avaldada eksperdirühmade registris. Vt horisontaalsete eeskirjade artikli 23 lõike 1 punkt b.
         
            (24)  Euroopa Parlamendi ja nõukogu 30. mai 2001. aasta määrus (EÜ) nr 1049/2001 üldsuse juurdepääsu kohta Euroopa Parlamendi, nõukogu ja komisjoni dokumentidele (EÜT L 145, 31.5.2001, lk 43). Need erandid on ette nähtud avaliku julgeoleku, sõjaliste küsimuste, rahvusvaheliste suhete, finants-, raha- või majanduspoliitika, isikute eraelu puutumatuse ja isikupuutumatuse, kaubandushuvide, kohtumenetluse ja õigusnõustamise, kontrollimiste/uurimiste/auditite ning institutsioonide otsustamisprotsessi kaitseks.